b'\n_START_ARTICLE_\nFriderik VIII. Danski\n_START_SECTION_\nZgodnje \xc5\xbeivljenje\n_START_PARAGRAPH_\nFriderik se je rodil 3. junija 1843 v Rumeni pala\xc4\x8di v K\xc3\xb8benhavnu kot \xc4\x8dlan rodbine Schleswig-Holstein-Sonderburg-Gl\xc3\xbccksburg, mlaj\xc5\xa1e mo\xc5\xa1ke veje rodbine Oldenburg, ki je izvirala iz Kristjana III. Danskega in katerih \xc4\x8dlani so osem generacij vladali vojvodini Schleswig-Holstein, med njimi tudi Friderikov dedek. Friderikova star\xc5\xa1a sta bila princ Kristjan Schleswi\xc5\xa1ko-Holsteinsko-Sonderbur\xc5\xa1ko-Gl\xc3\xbccksbur\xc5\xa1ki in Ludovika Hessensko-Kasselska._NEWLINE_Leta 1853 je bil njegov o\xc4\x8de izbran za mo\xc5\xbenega prestolonaslednika na danski prestol, ker je bila Friderikova mati Ludovika bli\xc5\xbenja sorodnica zadnjemu danskemu kralju iz glavne veje rodbine Oldenburg (ostali dedi\xc4\x8di iz rodbine Hesse so se odpovedali svojim pravicam na danski prestol v korist Ludoviki in njenemu mo\xc5\xbeu). V skladu s tem je Friderik leta 1853 postal danski princ._NEWLINE_Po svoji birmi leta 1860 je od\xc5\xa1el na voja\xc5\xa1ko izobra\xc5\xbeevanje. Leta 1863 je bil poslan na \xc5\xa1tudij na univerzo v Oxfordu, vendar pa je Friderik, ko je njegov o\xc4\x8de nasledil prestol novembra istega leta, postal prestolonaslednik in se je vrnil na Dansko. Kot prestolonaslednik Danske je dobil sede\xc5\xbe v dr\xc5\xbeavnem svetu in je posledi\xc4\x8dno pomagal o\xc4\x8detu pri vladnih nalogah._NEWLINE_Leta 1864 je sodeloval v drugi vojni za Schleswig proti Prusiji.\n_START_SECTION_\nVladavina\n_START_PARAGRAPH_\nFriderik je postal kralj Danske 29. januarja 1906 po smrti Kristjana IX. kot Friderik VIII. V tistem \xc4\x8dasu je imel 62 let in je bil prestolonaslednik 42 let._NEWLINE_V mnogih pogledih je bil Friderik VIII. bolj liberalni vladar, saj je bil veliko bolj naklonjen novemu parlamentarnemu sistemu kot je bil njegov o\xc4\x8de. Zaradi svoje pozne zasedbe prestola in slabega zdravja je imel le nekaj let, da je pokazal svoje sposobnosti.\n_START_SECTION_\nSmrt\n_START_PARAGRAPH_\nKo se je vrnil iz potovanja iz Nice, je kralj Friderik naredil kratek postanek v Hamburgu in prespal v hotelu Hamburger Hof. Na ve\xc4\x8der svojega prihoda se je 14. maja 1912 (inkognito) sprehodil po Jungfernstiegu. Med hojo mu je postalo slabo in zgrudil se je na klopi na parku. Odkril ga je policist, ki ga je odpeljal v bolni\xc5\xa1nico Hafen, kjer so ga razglasili za mrtvega. Bil je pokopan skupaj z drugimi \xc4\x8dlani danske kraljevske dru\xc5\xbeine v katedrali Roskilde blizu K\xc3\xb8benhavna.'